Karlien roer harte met huldeblyk aan babadogtertjieKarlien van Jaarsveld het ‘n roerende huldeblyk aan haar ontslape dogtertjie geskryf vanuit Ysland. (Foto: Karlien van Jaarsveld/Facebook) Die sangeres Karlien van Jaarsveld het Maandag vanuit Ysland ŉ hartroerende huldeblyk aan haar dogtertjie, Evah, gedeel, wat intussen soos ŉ veldbrand op sosiale media versprei word. Karlien, wat tans saam met haar man, Joe Breytenbach, in Ysland vakansie hou, het in Januarie 2015 op 19 weke van swangerskap die hartseer nuus gedeel dat sy dié dogtertjie verloor het. Sy skryf sy het dié vakansie gewen en het asemrowende foto’s van die Noorderligte gedeel, asook ŉ beeld van ŉ blondekop-dogtertjie met ŉ skoenlapper op haar neusie. “Ek het probeer uitfigure hoekom God my genooi het om hierdie Noordelike ligte van Hom te gaan aanskou. Dit was ŉ vakansie wat ek gewen het. Ek meen dis ŉ mal gedagte in dit self? [sic],” skryf die sangeres en liedjieskrywer op sosiale media. “Gister agt jaar terug het ek ŉ dogtertjie verloor, Evah. Verloor is nogal ŉ vreemde term. Ek het haar eintlik nooit verloor nie, sy’s nog altyd deel van my,” skryf sy voorts. Sy vertel oor die worsteling om haar dogtertjie se dood te verwerk en hoe ŉ terapeut met die naam Evah haar later behandel het by ŉ salon. “Sy het my voete gewas in voorbereiding vir die massering en ek het ŉ visioen gesien terwyl sy my voete was waar Evah vry in ŉ blommeveld laggend hardloop. Ek kon al die detail van haar sien. Ek het daardie hele dag gehuil van hartseer en vreugde. Karlien van Jaarsveld in Ysland. (Foto: Karlien van Jaarsveld/Facebook) “Twee maande daarna sing ek by ŉ Pathways-skool en Liezl, ŉ juffrou daar, sê sy het vir my ŉ prent geverf. Voor sy my kon wys, sê ek: ‘Jy het my dogtertjie geverf.’ Sy het net begin huil en gesê: ‘Ek het, hoe weet jy?’,” skryf Karlien in die roerende huldeblyk. “God laat ŉ mens toe om te sien as jy bereid is dat Hy jou oë in die donker kom verander; as jy nie self die ligte probeer aansit nie, word Hy die lig binne die donker en dit transformeer en genees mens waarlik, jy sien anders en daar bly geen van die donker meer binne jou oor nie. “Jou noorderlike plek word dan nie meer jou donkerte genoem nie, maar ŉ plek van ware lig en nasies trek op ‘van oor die hele wêreld’ na hierdie stralende lig sodat hulle ook kan sien. “Dankie vir wat jy vir my gebring het, my poppie, ek eer jou boodskap, nou kan ek ook sien. [sic]” Honderde aanhangers het op die plasing op Facebook en Instagram gereageer, met talle vroue wat sê hulle vereenselwig hulle met Karlien se verlies. “Dankie, Karlien, vir ŉ nuwe perspektief van lig en donker. Die Here seën jou,” skryf ene Katri Lombard op Facebook. “Trane in my oë. Jou boodskap raak baie, baie diep! Dankie,” sê Sandra van der Merwe op Instagram. Ek het probeer uit-figure hoekom God my genooi het om hierdie Noordelike ligte van Hom te gaan aanskou. Dit was ‘n… Posted by Karlien van Jaarsveld on Sunday, January 15, 2023